A.Π. 52691/4.10.2017

**ΠΡΟΚΗΡΥΞΗ ΑΝΟΙΚΤΟΥ ΠΛΕΙΟΔΟΤΙΚΟΥ ΔΙΑΓΩΝΙΣΜΟΥ ΓΙΑ ΤΗΝ ΕΚΜΙΣΘΩΣΗ ΤΟΥ  ΣΧΟΛΙΚΟΥ ΚΥΛΙΚΕΙΟΥ ΤΟΥ 5ου ΓΥΜΝΑΣΙΟΥ ΚΑΛΛΙΘΕΑΣ.**

Ο Πρόεδρος της Σχολικής Επιτροπής Δευτεροβάθμιας Εκπαίδευσης του Δήμου Καλλιθέας κ. Κουτσογιάννης Γεώργιος Έχοντας  υπόψη :  
**1).** Την υπ’ αρ. 64321/Δ4/16-5-2008  Απόφαση ΥΠ.Δ.Β.Μ.Θ.(ΦΕΚ 1003/30-5-2008/τ΄. Β΄), που αφορά τη λειτουργία  κυλικείων δημοσίων σχολείων.  
**2).** Τη με 75-21/09/2017 απόφαση της Σχολικής Επιτροπής Δευτεροβάθμιας Εκπαίδευσης Δήμου Καλλιθέας.  
**3).** Το  γεγονός ότι από τις διατάξεις της προκήρυξης αυτής δεν προκαλείται πρόσθετη δαπάνη σε βάρος του Κρατικού Προϋπολογισμού.

**4)** Την αρ. Φ2/1553/129578/Δ1/04-08-2016/ΥΠΠΕΘ κοινή υπουργική απόφαση (Φ.Ε.Κ. 2646/Β’/25-8-16)

**ΠΡΟΚΗΡΥΣΣΕΙ**

Ανοικτό πλειοδοτικό διαγωνισμό με κλειστές προσφορές για την εκμίσθωση και εκμετάλλευση του σχολικού κυλικείου της Σχολικής μονάδας του 5ου ΓΥΜΝΑΣΙΟΥ, ΑΡΑΠΑΚΗ 50.

**ΑΡΘΡΟ 1**

Η ανάθεση από  τη Σχολική Επιτροπή της λειτουργίας και εκμετάλλευσης του σχολικού κυλικείου θα γίνει κατόπιν του διαγωνισμού σε συνάρτηση με :  
**α).** την τιμή προσφοράς  
**β).** την προϋπηρεσία σε μίσθωση σχολικού κυλικείου  
**γ).** την πολυτεκνική ιδιότητα του ίδιου ή και προερχόμενου από πολυτεκνική οικογένεια,

δ) τη μονογονεϊκή ιδιότητα,

ε) την πιστοποίηση του ΕΦΕΤ.  
**Η μοριοδότηση στις περιπτώσεις α, β, γ, δ, ε γίνεται ως εξής:**  
**Ι.** Κάθε προσφορά  πολλαπλασιάζεται επί δύο.  
**ΙΙ.** Για κάθε χρόνο προϋπηρεσίας σε εκμίσθωση σχολικού κυλικείου υπολογίζεται ένα (01) μόριο. Το σύνολο των μορίων λόγω προϋπηρεσίας δεν μπορεί να υπερβαίνει τα οκτώ (08).  
**ΙΙΙ.** Για την πολυτεκνική ιδιότητα υπολογίζονται μόρια ως ακολούθως:

Πολύτεκνος υποψήφιος εκμεταλλευτής κυλικείου: πέντε(05) μόρια.

Υποψήφιος εκμεταλλευτής κυλικείου προερχόμενος από πολυτεκνική οικογένεια: τρία (03) μόρια

**ΙV.** Μονογονεϊκή ιδιότητα: τέσσερα(04) μόρια.

**V.** Πιστοποιημένος από τον ΕΦΕΤ υποψήφιος εκμεταλλευτής κυλικείου: επιπλέον ένα (01) μόριο.

**VI.** Πιστοποιημένος είτε μέσω ΕΟΠΠΕΠ είτε μέσω εναλλακτικών σχημάτων (ΕΣΥΔ): δύο (02) μόρια.

**ΑΡΘΡΟ 2**

Δικαίωμα συμμετοχής στο διαγωνισμό έχουν:  
**α).** Φυσικά πρόσωπα καθώς και δημοτικά νομικά πρόσωπα.  
**β).** Πολίτες των κρατών-μελών της Ευρωπαϊκής  Ένωσης, γνώστες της Ελληνικής γλώσσας.  
Το  επίπεδο γλωσσομάθειας τους για την καλή εκτέλεση των καθηκόντων τους διαπιστώνεται από την επιτροπή διενέργειας του διαγωνισμού.

**ΑΡΘΡΟ 3**

**Δε γίνονται δεκτοί στο διαγωνισμό :  
α).** Όσοι απασχολούνται στο δημόσιο ή σε ΝΠΔΔ με οποιαδήποτε εργασιακή σχέση.  
**β).** Συνταξιούχοι.  
**γ).** Όσοι έχουν κώλυμα διορισμού στο Δημόσιο σύμφωνα με τα άρθρα 4, (παρ. 1,2,3 και 4,5,7,8,9 του Ν. 3528/2007 ΦΕΚ 26 τ. Α΄/ 9-2-07).  
**δ).** Όσοι είναι ανάδοχοι εκμετάλλευσης άλλου κυλικείου Δημόσιου ή Ιδιωτικού  Σχολείου.

**ΑΡΘΡΟ 4**

α) Η σύμβαση ισχύει για εννέα χρόνια. Αρχίζει από 10/11/2017 και λήγει την 30/06/2026 του ένατου έτους, χωρίς καμία  περαιτέρω παράταση.

β)Ο εκμεταλλευτής του κυλικείου έχει την υποχρέωση να αναλάβει υπηρεσία εντός 30 ημερών από την ημερομηνία κατακύρωσης του αποτελέσματος. Σε διαφορετική περίπτωση λύεται η συνεργασία και η Σχολική Επιτροπή καταγγέλλει τη σύμβαση.

**ΑΡΘΡΟ 5**

Περίληψη της προκήρυξης του διαγωνισμού θα τοποθετηθεί στον πίνακα ανακοινώσεων των σχολείων, σε εμφανές σημείο μπροστά στην είσοδο των σχολικών μονάδων, σε πολυσύχναστους χώρους της περιοχής (πλατείες κ.λ.π.), στο Δημαρχείο Καλλιθέας, ενώ θα δημοσιευτεί και σε δύο τοπικές εφημερίδες.

**ΑΡΘΡΟ 6**

**Τα δικαιολογητικά συμμετοχής του κάθε ενδιαφερόμενου στο διαγωνισμό είναι:**  
**α).** Έγγραφη αίτηση με πλήρη στοιχεία για τη συμμετοχή του στο διαγωνισμό.  
**β).** Έγγραφη οικονομική προσφορά που εμπεριέχει το προσφερόμενο ποσό σε ευρώ για κάθε μαθητή, η οποία θα τοποθετείται σε ξεχωριστό από τα άλλα δικαιολογητικά κλειστό αδιαφανή φάκελο. Η προσφορά πρέπει να είναι καθαρογραμμένη χωρίς ξέσματα, σβησίματα, προσθήκες, διορθώσεις. Τυχόν διόρθωση μονογράφεται από τον ενδιαφερόμενο . Η επιτροπή διενέργειας του διαγωνισμού κατά τον έλεγχο, αφού καθαρογράψει τη διόρθωση, τη μονογράφει και τη σφραγίζει. Η προσφορά απορρίπτεται, όταν υπάρχουν σε αυτή διορθώσεις, οι οποίες την καθιστούν ασαφή κατά την κρίση της Επιτροπής διενέργειας του διαγωνισμού.  
**γ).** Πιστοποιητικό προϋπηρεσίας σε εκμίσθωση σχολικού κυλικείου από την αντίστοιχη σχολική επιτροπή αν υπάρχει.  
**δ).** Πιστοποιητικό πολυτεκνίας από τον αρμόδιο φορέα.  
**ε).** Πιστοποιητικό φορολογικής ενημερότητας.  
**στ).** Πιστοποιητικό Εισαγγελίας ότι δεν είναι φυγόποινος ή φυγόδικος.  
**ζ).** Πιστοποιητικό Ποινικού Μητρώου.  
**η).** Για τη συμμετοχή στο διαγωνισμό καταβάλλεται ποσό εγγύησης τουλάχιστον 300,00 Ευρώ ή αντίστοιχη εγγυητική επιστολή.  
Η εγγύηση αυτή επιστρέφεται στους ενδιαφερόμενους υποψηφίους μετά την κατακύρωση του διαγωνισμού εκτός του υποψηφίου, στον οποίο κατακυρώθηκε η παραχώρηση του κυλικείου, ο οποίος πρέπει να καταβάλλει συμπληρωματικά αντίστοιχο ποσό ή εγγυητική επιστολή που να καλύπτει συνολικά το 20% του ετήσιου μισθώματος ως εγγύηση καλής εκτέλεσης της σύμβασης.  
Το ποσό αυτό ή η εγγυητική επιστολή παρακρατείται  καθ όλη τη διάρκεια της σύμβασης και επιστρέφεται μετά τη λήξη της άτοκα, πλην της περίπτωσης καταγγελίας ή πρόωρης λήξης της σύμβασης οπότε καταπίπτει υπέρ της σχολικής επιτροπής.  
**θ).** Υπεύθυνη δήλωση του Ν. 1599/1986 στην οποία δηλώνεται ότι δεν είναι ανάδοχοι εκμετάλλευσης άλλου κυλικείου δημόσιου ή ιδιωτικού σχολείου.  
**ι).** πιστοποιητικό δημόσιας αρχής από το οποίο να προκύπτει η ιδιότητα γονέα μονογονεικής οικογένειας,

**ια).** πιστοποιητικό του ΕΦΕΤ

**ιβ).** Ό,τι άλλο δικαιολογητικό ήθελε κριθεί κατά περίπτωση αναγκαίο χωρίς να μεταβάλλονται οι βασικοί όροι του διαγωνισμού.

Για τη συμμετοχή των δημοτικών νομικών προσώπων απαιτούνται όλα τα ανωτέρω δικαιολογητικά εκτός του Πιστοποιητικού Εισαγγελίας, της Υπεύθυνης δήλωσης του Ν.1599/1986 και του αποσπάσματος Ποινικού μητρώου. Απαιτείται, όμως επιπλέον αποδεικτικό έγγραφο του εξουσιοδοτημένου να συμμετάσχει στο διαγωνισμό ατόμου. Τα δημοτικά πρόσωπα που συμμετέχουν πρέπει να έχουν τη δυνατότητα λειτουργίας σχολικών κυλικείων εκ του καταστατικού τους.

**ΑΡΘΡΟ 7**

Τα παραπάνω δικαιολογητικά θα υποβάλλονται στην αρμόδια για τη διενέργεια του διαγωνισμού Επιτροπή μέσω του Πρωτοκόλλου του Δήμου Καλλιθέας (Μαντζαγριωτάκη 74-76, 1ος όροφος) και θα πρωτοκολλούνται στο πρωτόκολλο της Σχολικής Επιτροπής. Η επιτροπή διενέργειας του διαγωνισμού δύναται κατά την κρίση της να τάσσει εύλογη προθεσμία για την προσκόμιση τυχόν δικαιολογητικών που λείπουν και είναι απαραίτητα για τη συμμετοχή στο διαγωνισμό πλην της χρηματικής εγγύησης ή της εγγυητικής επιστολής, τα οποία κατατίθενται μαζί με την προσφορά.

**ΑΡΘΡΟ 8**

Η Επιτροπή διενέργειας του διαγωνισμού, συγκροτείται με πράξη του Προέδρου της Σχολικής Επιτροπής και αποτελείται από τρία μέλη της Σχολικής Επιτροπής: από το Διευθυντή ενός σχολείου, από τον εκπρόσωπο της Ένωσης Γονέων και κηδεμόνων και από εκπρόσωπο του Δήμου στη Σχολική Επιτροπή (με τους αναπληρωτές τους). Σε περίπτωση αποτυχίας του Διαγωνισμού, αυτός επαναλαμβάνεται με την ίδια διαδικασία.

**ΑΡΘΡΟ 9**

Σε περίπτωση αποτυχίας και του επαναληπτικού διαγωνισμού, γίνεται απευθείας ανάθεση του κυλικείου σε πρόσωπο που διαθέτει τις νόμιμες προϋποθέσεις, αφού υποβάλλει τα δικαιολογητικά που προβλέπονται από την απόφαση αυτή. Σε περίπτωση μη ύπαρξης ενδιαφερομένων για απευθείας ανάθεση, μπορεί να γίνει απευθείας ανάθεση σε άτομα του σχολικού περιβάλλοντος, πάσης φύσεως βοηθητικού προσωπικού που απασχολείται με οποιαδήποτε σχέση εργασίας. Οι όροι της απευθείας ανάθεσης δεν μπορεί να είναι δυσμενέστεροι των προβλεπομένων όρων της προκήρυξης. Το ποσό της ανάθεσης δεν μπορεί να είναι μικρότερο από το ελάχιστο όριο εκκίνησης που καθορίζεται στο άρθρο 11 της παρούσης απόφασης.

**ΑΡΘΡΟ 10**

Η προθεσμία μεταξύ της δημοσίευσης της προκήρυξης και της ημέρας του διαγωνισμού δεν μπορεί να είναι μικρότερη των 30 ημερών.

**ΑΡΘΡΟ 11**

Το ελάχιστο ποσό προσφοράς από τους ενδιαφερομένους  ορίζεται στα 4 Ευρώ ανά μαθητή ετησίως (189 εργάσιμες ημέρες) και θα αποτελεί ποσό εκκίνησης κατά τη διαδικασία του διαγωνισμού.

**ΑΡΘΡΟ 12**

Ο προσφέρων θεωρείται ότι αποδέχεται πλήρως και ανεπιφύλακτα όλους τους όρους της προκήρυξης και τις διατάξεις της παρούσης απόφασης.

**ΑΡΘΡΟ 13**

Η αποσφράγιση των προσφορών γίνεται δημόσια ενώπιον της επιτροπής διενέργειας του διαγωνισμού. Όσοι παρίστανται στη διαδικασία αποσφράγισης των προσφορών, λαμβάνουν γνώση των συμμετεχόντων στο διαγωνισμό. Η επιτροπή διενέργειας του διαγωνισμού προβαίνει στην έναρξη της διαδικασίας αποσφράγισης των προσφορών κατά την ημερομηνία και ώρα που ορίζεται από την προκήρυξη. Προσφορές που υποβάλλονται στην Επιτροπή μετά την έναρξη της διαδικασίας αποσφράγισης δεν αποσφραγίζονται αλλά παραδίδονται στους ενδιαφερόμενους, ως εκπρόθεσμες.

**ΑΡΘΡΟ 14**

Αντιπροσφορές στους ανωτέρω διαγωνισμούς δε γίνονται δεκτές. Σε περίπτωση υποβολής τους απορρίπτονται ως απαράδεκτες.

**ΑΡΘΡΟ 15**

Ένσταση κατά της νομιμότητας διενέργειας του διαγωνισμού ή της συμμετοχής κάποιου σε αυτόν, κατά τη διάρκεια του διαγωνισμού υποβάλλεται μέχρι και την επόμενη εργάσιμη ημέρα από την ημερομηνία διενέργειάς του. Η επιτροπή υποβάλλει την ένσταση με αιτιολογημένη γνωμοδότηση της στη Σχολική Επιτροπή που είναι αρμόδια για την κατακύρωση του διαγωνισμού, προκειμένου να αποφανθεί τελικά για την αποδοχή ή την απόρριψή της.

**ΑΡΘΡΟ 16**

Στην περίπτωση, που οι πρώτοι στον αριθμό μορίων είναι δύο ή περισσότεροι η Επιτροπή τους ζητάει να προσκομίσουν την επόμενη εργάσιμη ημέρα νέα έγγραφη προσφορά. Η διαδικασία αυτή μπορεί να επαναλαμβάνεται κάθε επόμενη εργάσιμη ημέρα μέχρι να υπάρξει πλειοδότης με τον υψηλότερο αριθμό μορίων.

**ΑΡΘΡΟ  17**

Αρμόδιο όργανο για την κατακύρωση του διαγωνισμού είναι η Σχολική Επιτροπή. Η Σχολική Επιτροπή έχει το δικαίωμα **να μην κατακυρώσει το διαγωνισμό**, εφόσον κρίνει τις προσφορές απαράδεκτες ή για οποιοδήποτε άλλο λόγο κρίνει το αποτέλεσμα του διαγωνισμού ασύμφορο.

**ΑΡΘΡΟ 18**

Ο εκμεταλλευτής του κυλικείου πρέπει να τηρεί αυστηρά τις ισχύουσες Υγειονομικές διατάξεις σύμφωνα με την υπ’ αρ. ΔΥ1γ/Γ.Π. /οικ.93828/ (Φ.Ε.Κ. 1183/31.8.2006, τ. Β΄) απόφαση του Υπουργού Υγείας και Κοινωνικής Αλληλεγγύης, όπως αυτή διαμορφώνεται κάθε φορά, με την οποία καθορίζονται τα προσφερόμενα είδη από τα σχολικά κυλικεία.  
Επίσης οι συμμετέχοντες θα πρέπει να γνωρίζουν ότι εφόσον τους ανατεθεί η εκμετάλλευση του κυλικείου:  
**Α)** Απαγορεύεται η υπεκμίσθωση ή η με οποιονδήποτε τρόπο ολική ή μερική παραχώρησή του σε άλλο άτομο.

**Β)** Είναι υποχρεωτική η χρησιμοποίηση Φ. Τ. Μ. . (Σχετική η αριθμ. Δ4/693/14. 11. 91 εγκύκλιος ).   
**Γ)** Είναι υποχρεωτική η ασφάλιση στον Ε.Φ.Κ.Α. (Σχετική η αριθμ. Δ4/467/ 8.8.91 εγκύκλιος).  
**Δ)** Για τη λειτουργία του κυλικείου απαιτείται έκδοση σχετικής άδειας. (Σχετική η αριθμ. Δ4/ 182/ 28.4.92 εγκύκλιος)  
**Ε)** Οφείλει να προσκομίσει βεβαίωση ότι παρακολούθησε σεμινάριο υγιεινής και ασφάλειας του Ε.Φ.Ε.Τ. Σε περίπτωση που δεν το έχει παρακολουθήσει, υποχρεούται να το κάνει και να προσκομίσει τη βεβαίωση σε εύλογο χρονικό διάστημα.  
**ΣΤ)** Το κυλικείο θα λειτουργεί όλες τις ώρες κατά τις οποίες το σχολείο είναι ανοικτό.  
**Ζ)** Ο μισθωτής θα είναι υπεύθυνος για την καθαριότητα του χώρου του κυλικείου καθώς και του περιβάλλοντα χώρου.

**Η)** Θα πρέπει να συμμορφώνεται πλήρως προς τις υποδείξεις της επιτροπής ελέγχου του κυλικείου και του Δ/ντή του Σχολείου.

**Θ)** Σε περίπτωση που την εκμετάλλευση του κυλικείου αναλάβει η καθαρίστρια του σχολείου, απαγορεύεται να καθαρίζει τους χώρους του σχολείου κατά τη διάρκεια λειτουργίας του κυλικείου. Ο καθαρισμός θα γίνεται μετά το ωράριο λειτουργίας του κυλικείου.

**Ι)** Σε περίπτωση μεταστέγασης μέρους του σχολικού συγκροτήματος με μείωση των μαθητών άνω του 20% δύναται ο μισθωτής του κυλικείου να ζητήσει από τη Σχολική Επιτροπή τη λύση της σύμβασης με δίμηνη τουλάχιστον προειδοποίηση, οπότε δεν καταπίπτει η εγγύηση υπέρ της Σχολικής Επιτροπής.

**ΙΑ)** Εντός του τριμήνου να εξοφλείται το τρέχον μίσθωμα.

**ΙΒ)** Η μη εξόφληση ενός μισθώματος θα σημαίνει καταγγελία της σύμβασης.

**ΑΡΘΡΟ 19**

Η παρουσία του εκμισθωτή στο κυλικείο τις ώρες λειτουργίας του είναι απαραίτητη. Δύναται να επικουρείται από πρόσωπο, το οποίο θα πληροί τις σχετικές προϋποθέσεις εργασίας. Το πρόσωπο το οποίο θα συνεπικουρεί πρέπει απαραιτήτως να πληροί τις προυποθέσεις σύμφωνα  με τα άρθρα 4 (παρ.1,2,3 και 4, 7,8 και 9 του Νόμου 3528/2007(ΦΕΚ:26/Α/9-2-2007),’’Κύρωση του Κώδικα κατάστασης Δημοσίων Πολιτικών Διοικητικών Υπαλλήλων και Υπαλλήλων ΝΠΔΔ’’.

**ΑΡΘΡΟ 20**

Τα έσοδα της Σχολικής Επιτροπής που προέρχονται από την εκμίσθωση κυλικείων ή άλλων ακινήτων, υπόκεινται σε τέλη χαρτοσήμου 3% (πλέον 20% εισφοράς υπέρ ΟΓΑ επ’ αυτών) σύμφωνα με τις διατάξεις της περιπτ. Α΄της παρ. 2 του άρθρου 13 του Κώδικα Τελών Χαρτοσήμου. Τα τέλη χαρτοσήμου βαρύνουν εξ ολοκλήρου τον μισθωτή.

**ΑΡΘΡΟ 21**

Η ετήσια καταβολή του μισθώματος θα γίνεται στο Ταμείο της Σχολικής Επιτροπής σε τρεις (3) δόσεις. Η πρώτη δόση στις 30 Νοεμβρίου, η δεύτερη στις 28 Φεβρουαρίου και η τρίτη στις 31 Μαΐου. Το ύψος των δόσεων θα διαμορφώνεται σύμφωνα με τον τύπο: υ = 1/189 · α · β · γ

Όπου:

            υ είναι το ύψος των δόσεων,

            189 οι εργάσιμες ημέρες του έτους,

            α είναι η προσφορά,

            β είναι ο αριθμός των φοιτώντων μαθητών στις ημερομηνίες που καταβάλλονται οι δόσεις,

            γ είναι οι εργάσιμες ημέρες λειτουργίας του σχολείου με αντίστοιχη φοίτηση μαθητών για την περίοδο που καλύπτει η δόση.

            Ο αριθμός των φοιτώντων μαθητών (β) και οι εργάσιμες ημέρες για την περίοδο που καλύπτει η δόση (γ) βεβαιώνονται κάθε φορά από το Διευθυντή του Σχολείου. Στον αριθμό αυτό προστίθεται και ο αριθμός των σπουδαστών άλλων σχολικών μονάδων στην περίπτωση που θα συστεγαστούν και θα εξυπηρετούνται από το κυλικείο.

Οι ημέρες και ώρες λειτουργίας του κυλικείου ταυτίζονται με αυτές της λειτουργίας (τακτικής και έκτακτης) της Σχολικής Μονάδας και θεωρούνται  **189  εργάσιμες ημέρες**.

Το μίσθωμα του σχολικού  κυλικείου αποτελεί έσοδο της Σχολικής Επιτροπής και εισπράττεται και διατίθεται κατά τις ισχύουσες οικείες διατάξεις.

**ΑΡΘΡΟ 22**

Η μίσθωση των σχολικών κυλικείων κατά οποιονδήποτε τρόπο δεν υπάγεται στις διατάξεις για τις εμπορικές διατάξεις.

**ΑΡΘΡΟ 23**

**Η Σχολική Επιτροπή έχει το δικαίωμα:**

α) Να μην κατακυρώσει το διαγωνισμό, εφόσον κρίνει ότι οι προσφορές είναι απαράδεκτες ή για οποιοδήποτε λόγο κρίνει το αποτέλεσμα του διαγωνισμού ως ασύμφορο.

β) Να **επιβαρύνει με τις δαπάνες δημοσίευσης** της περίληψης της διακήρυξης της δημοπρασίας και όποια έξοδα αυτής, αρχικής και τυχόν επαναληπτικής σύμφωνα με το νόμο 3801/4-9/2009 ΦΕΚ Α’ 163 άρθρο 46 παράγραφος 3, επίσης και τα έξοδα τυχόν νομίμων κρατήσεων τελών της σύμβασης εξ ολοκλήρου αυτόν στον οποίο θα κατακυρωθεί οριστικά η δημοπρασία. Οι αποδείξεις και τιμολόγια καταβολής των τελών αυτών προσκομίζονται απαραίτητα σαν δικαιολογητικά κατά τον καταρτισμό και υπογραφή της σύμβασης εκμίσθωσης του κυλικείου.

γ) Να καταγγείλει τη σύμβαση για σπουδαίο λόγο που θα παρατηρηθεί ή  θα διαπιστωθεί από την ειδική επιτροπή ελέγχου και καλής λειτουργίας του κυλικείου.

**ΑΡΘΡΟ  24**

**ΤΟΠΟΣ ΚΑΙ ΧΡΟΝΟΣ ΔΙΕΝΕΡΓΕΙΑΣ ΔΙΑΓΩΝΙΣΜΟΥ**  
Η προθεσμία υποβολής των αιτήσεων-προσφορών από τους ενδιαφερόμενους είναι από 04/10/2017 έως και 06/11/2017 και ώρα 11.00 μ.μ στο πρωτόκολλο του Δήμου Καλλιθέας(Μαντζαγριωτάκη 76, Καλλιθέα) στον 1ο όροφο.  
Η αποσφράγιση των κλειστών προσφορών, θα πραγματοποιηθεί ενώπιον της Επιτροπής Διενέργειας  του Διαγωνισμού στα γραφεία της Σχολικής Επιτροπής (Φιλαρέτου 108) στις 06/11/2017 και ώρα 12.00 μ.μ.

**ΑΡΘΡΟ 25**

Με απόφαση της Σχολικής Επιτροπής συγκροτείται η Επιτροπή ελέγχου λειτουργίας του σχολικού κυλικείου, η οποία αποτελείται από:  
**α).** Το Διευθυντή του σχολείου ή το νόμιμο αναπληρωτή του.  
**β).** Ένα μέλος του συλλόγου γονέων με τον αναπληρωτή του.  
**γ).** Ένα μέλος της Σχολικής Επιτροπής με τον αναπληρωτή του.  
**δ).** Ένα μέλος της Μαθητικής κοινότητας με τον αναπληρωτή του.  
**ε).** Ένα εκπαιδευτικό του σχολείου με τον αναπληρωτή του.  
Έργο της επιτροπής είναι ο έλεγχος της ομαλής λειτουργίας του κυλικείου, η διάθεση από αυτό των προβλεπομένων και οριζομένων ειδών από τις ισχύουσες διατάξεις, όπως κάθε φορά αυτές ισχύουν.  
Κάθε παράβαση των όρων της παρούσας θα πιστοποιείται από τα μέλη της Επιτροπής Ελέγχου και λειτουργίας του κυλικείου,  η οποία μπορεί να εισηγείται στη Σχολική Επιτροπή του σχολείου την καταγγελία της σύμβασης που έχει υπογραφεί, για ουσιώδη λόγο, που οφείλεται στον υπεύθυνο ανάδοχο του κυλικείου.

**ΑΡΘΡΟ 26**

Στην περίπτωση πρόωρης λύσης της σύμβασης διενεργείται νέος διαγωνισμός και η νέα σύμβαση θα ισχύει μέχρι την 30η Ιουνίου μετά τη συμπλήρωση  των εννέα (09)ετών. Το μίσθωμα στον πρώτο χρόνο της σύμβασης θα είναι μειωμένο κατά το ποσό που αντιστοιχεί αναλογικά στο σύνολο των ημερών (εργάσιμων) του χρονικού διαστήματος που μεσολάβησε από 1ης Ιουλίου, μέχρι την  υπογραφή της νέας σύμβασης.

**ΑΡΘΡΟ 27**

Η σύμβαση υπογράφεται από την Πρόεδρο της Σχολικής Επιτροπής και από τον υποψήφιο, που έχει συγκεντρώσει τα περισσότερα μόρια.

**ΑΡΘΡΟ 28**

Η Σχολική επιτροπή κατά το χρόνο της προκήρυξης υποχρεούται να έχει εξασφαλίσει τις προϋποθέσεις καταλληλότητας του χώρου του κυλικείου, προκειμένου να εκδοθεί η απαραίτητη άδεια λειτουργίας από το Δήμο, σύμφωνα με τις κείμενες διατάξεις.

**ΑΡΘΡΟ 29**

Όλοι οι παραπάνω όροι, που υποχρεωτικά θα περιλαμβάνονται στις σχετικές συμβάσεις θεωρούνται και είναι ουσιώδεις. Κάθε παράβαση και ενός μόνο εξ αυτών θα έχει ως συνέπεια την καταγγελία της σύμβασης. Όταν διαπιστωθεί οποιαδήποτε παράβαση από την Επιτροπή Ελέγχου λειτουργίας του κυλικείου, η Επιτροπή θα μπορεί να εισηγηθεί στη Σχολική Επιτροπή την καταγγελία της σύμβασης που έχει υπογραφεί. Η Σχολική Επιτροπή θα κρίνει εάν συντρέχει ή όχι λόγος καταγγελίας της σύμβασης και αποφασίζει αναλόγως, αφού προηγουμένως κληθεί να εκφράσει τις απόψεις του, ο εκμεταλλευτής του κυλικείου. Αν δεν γίνουν δεκτές,  υποχρεούται σε απόδοση του μισθίου (χώρου) μετά από την απόφαση της Σχολικής Επιτροπής και την καταγγελία της σύμβασης, μέσα σε προθεσμία που δεν μπορεί να ξεπερνά τις δέκα (10) μέρες από την κοινοποίηση της απόφασης.

Μετά την κατακύρωση του διαγωνισμού από τη Σχολική Επιτροπή, ο πλειοδότης θα κληθεί  εγγράφως να προσέλθει με την εγγυητική επιστολή, προκειμένου να υπογράψει τη σύμβαση. Σε περίπτωση μη προσέλευσής του, η εγγύηση συμμετοχής του στον διαγωνισμό καταπίπτει υπέρ της Σχολικής Επιτροπής και ο διαγωνισμός θεωρείται ότι απέτυχε.

Πρέπει να εξασφαλισθούν οι προϋποθέσεις καταλληλότητας του χώρου του κυλικείου, προκειμένου να εκδοθεί η απαραίτητη άδεια λειτουργίας από το Δήμο σύμφωνα με τις κείμενες διατάξεις.

Περίληψη της προκήρυξης  αυτής, θα δημοσιευτεί σε τοπικά έντυπα του Δήμου Καλλιθέας, και θα αναρτηθεί σε κεντρικά σημεία της περιοχής.

Καλλιθέα, 4/10/2017

**Ο ΠΡΟΕΔΡΟΣ ΤΗΣ Σ.Ε. ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ ΤΟΥ ΔΗΜΟΥ ΚΑΛΛΙΘΕΑΣ**

**ΚΟΥΤΣΟΓΙΑΝΝΗΣ ΓΕΩΡΓΙΟΣ**